ഷാര്ജ രാജ്യാന്തര പുസ്തകമേളക്ക് ഒരുക്കങ്ങള് പൂര്ത്തിയായി അബുദാബി : ലോകത്തെ ഏറ്റവും വലിയ മൂന്നു പുസ്തകമേളകളിലൊന്നായ ഷാര്ജ രാജ്യാന്തര പുസ്തകമേള യ്ക്ക് ഒരുക്കം പൂര്ത്തിയായതായി അധികൃതര് പറഞ്ഞു. എപ്പോഴുമുണ്ട് ഒരു നല്ല പുസ്തകം എന്ന ശീര്ഷകത്തില് നവംബര് 3 മുതല് 13 വരെ ഷാര്ജ അല് താവൂനിലെ എക്സ്പോ സെന്ററിലാണ് 40ാമത് മേളയെന്ന് സംഘാടകരായ ബുക് അതോറിറ്റി ചെയര്മാന് അഹമദ് റക്കാദ് അല് അമിരി അറിയിച്ചു.സാഹിത്യത്തിനുള്ള ഇപ്രാവശ്യത്തെ നൊബേല് ജേതാവ് ടാന്സാനിയന് എഴുത്തുകാരന് അബ്ദുല് റസാഖ് ഗുര്നയുടെ സാന്നിധ്യമാണ് മേളയിലെ ഏറ്റവും വലിയ സവിശേഷത. കൂടാതെ, അള്ജീരിയന് നോവലിസ്റ്റ് യാസ്മിന ഖുദ്ര, ദ് പെര്സ്യൂട്ട് ഓഫ് ഹാപ്പിനസ് എന്ന പ്രശസ്ത അമേരിക്കന് ചിത്രത്തിന് നിദാനമായ ബിസിനസ് മാന് ക്രിസ് ഗാര്ഡ്നര്, ഇന്ത്യയില് നിന്ന് ഇംഗ്ലീഷ് എഴുത്തുകാരായ അമിതാവ് ഘോഷ്, ചേതന് ഭഗത് അടക്കമുള്ളവരും, കേരളത്തില് നിന്ന് സന്തോഷ് ജോര്ജ് കുളങ്ങരയും പങ്കെടുക്കും. മണിഹീസ്റ്റ് എന്ന ലോകപ്രശസ്ത ത്രില്ലര് ടിവി പരന്പരയുടെ അണിയറക്കാരും മേളയില് എത്തുന്നുണ്ട്. എഴുത്തുകാരെയും കലാകാരാരെയും കൂടാതെ പ്രസാധകരും സംഗമിക്കുന്ന 11 ദിവസത്തെ മേളയില് പുസ്തകപ്രകാശനം, സംവാദം, ചര്ച്ചകള്, അഭിമുഖം തുടങ്ങിയവയും മറ്റു കലാസാംസ്കാരിക, സംഗീത, പാചക പരിപാടികളും അരങ്ങേറും. സ്പെയിനാണ് ഇപ്രാവശ്യത്തെ അതിഥിരാജ്യം. ഇന്ത്യയുള്പ്പെടെ 81 രാജ്യങ്ങളില് നിന്ന് 1,559 പ്രസാധകര് പങ്കെടുക്കും. ഇന്ത്യയില് നിന്ന് മലയാളമുള്പ്പെടെ 83 പ്രസാധകരെത്തും. വെള്ളിയാഴ്ചകളിലൊഴിച്ച് രാവിലെ 10 മുതല് രാത്രി 10 വരെയും വെള്ളിയാഴ്ചകളില് വൈകിട്ട് 4 മുതല് രാത്രി 10 വരെയുമാണ് പൊതുജനങ്ങള്ക്ക് സൗജന്യ പ്രവേശനം. സന്ദര്ശകര് ഓണ്ലൈനിലൂടെ റജിസ്റ്റര് ചെയ്യണമെന്നു അധികൃതര് അറിയിച്ചു.അനില് സി. ഇടിക്കുള